Komission yksiköiden valmisteluasiakirja - Oheisasiakirja ehdotukseen: Euroopan parlamentin ja neuvoston asetus vetykäyttöisten moottoriajoneuvojen tyyppihyväksynnästä ja direktiivin 2007/46/EY muuttamisesta [KOM(2007) 593 lopullinen SEK(2007) 1301] /* SEK/2007/1302 lopull. */





[pic] | EUROOPAN YHTEISÖJEN KOMISSIO | Bryssel 10.10.2007 SEK(2007) 1302 KOMISSION YKSIKÖIDEN VALMISTELUASIAKIRJA Oheisasiakirja ehdotukseen: EUROOPAN PARLAMENTIN JA NEUVOSTON ASETUS vetykäyttöisten moottoriajoneuvojen tyyppihyväksynnästä ja direktiivin 2007/46/EY muuttamisesta [KOM(2007) 593 lopullinen SEK(2007) 1301] KOMISSION YKSIKÖIDEN VALMISTELUASIAKIRJA Oheisasiakirja ehdotukseen: EUROOPAN PARLAMENTIN JA NEUVOSTON ASETUS vetykäyttöisten moottoriajoneuvojen tyyppihyväksynnästä ja direktiivin 2007/46/EY muuttamisesta Vaikutuksia arvioitaessa osoittautui, että vetykäyttöiset ajoneuvot on otettava mukaan koko ajoneuvon tyyppihyväksyntäjärjestelyyn, jotta sisämarkkinat pysyvät toimintakykyisinä ja jotta taataan korkeatasoinen suoja yleiselle turvallisuudelle ja ympäristölle. Pitkälle kehitettyjen vetykäyttöisten ajoneuvojen hyväksynnän nykytilanne herättää yhä enemmän huolta ja epävarmuutta. Nämä ajoneuvot eivät kuitenkaan tätä nykyä kuulu Euroopan yhteisön ajoneuvotyyppihyväksynnän kokonaisjärjestelyn piiriin. Tuloksena on mutkikkaita ja hintavia hyväksyntämenettelyjä, eikä näin pystytä takaamaan, että näitä ajoneuvoja voidaan saattaa markkinoille kaikkialla Euroopan unionissa. Ellei toimintamallia muuteta, vaarana on, että sisämarkkinoiden toiminta häiriintyy ja hyväksyntämenettelyt pysyvät kalliina ja työläinä. Ellei asiassa toimita EU:n tasolla, on mahdollista, että jäsenvaltiot soveltavat vetyajoneuvoihin erilaisia standardeja, mikä olisi haitallista yhtenäismarkkinoiden, mittakaavaetujen ja ajoneuvojen suunnittelun kannalta. Vaikutusten arvioinnissa osoittautui, että jos ajoneuvojen tyyppihyväksynnän kokonaisjärjestely ulotetaan myös vetykäyttöisiin ajoneuvoihin, ajoneuvonvalmistajat säästäisivät huomattavia summia hyväksyntämenettelyjen kustannuksissa. Jos toimintavaihtoehdoksi valitaan EU-lainsäädäntö, ajoneuvotyypin markkinoimiseksi Euroopan unionissa ei tarvittaisi kuin yksi hyväksyntä. Näin vetyajoneuvoille avautuisivat EU:n kaikkien 27 jäsenvaltion markkinat. Toimintavaihtoehto todennäköisesti vauhdittaisi tämän ympäristöä säästävän käyttövoimateknologian käyttöönottoa, jolloin myös vetyajoneuvoihin liittyvät ympäristöedut näkyisivät aikaisemmin. EU-asetuksen avulla voitaisiin varmistaa, että kaikki Euroopassa myytävät vetykäyttöiset ajoneuvot on rakennettu yhteisen standardin mukaan ja että ne ovat vähintään yhtä turvallisia kuin tavanomaiset ajoneuvot. Vaikutusten arvioinnissa osoitettiin, että mahdollisesta EU-asetuksesta tehtyyn ehdotusluonnokseen on sisällytetty vetykäyttövoimaan liittyvien turvallisuusseikkojen käsittelyn edellyttämät vaatimukset. Kun tyyppihyväksyntäjärjestely ulotettaisiin koskemaan myös vetykäyttöisiä ajoneuvoja, taattaisiin myös se, että Euroopan unioni pysyisi muiden merkittävien autonvalmistaja-alueiden tasalla innovatiivisten ajoneuvojen käyttöönotossa. Investoinnit tällaisiin ratkaisuihin todennäköisesti lisääntyisivät, mikä nopeuttaisi vetyteknologian käyttöönottoa Euroopan unionissa.